**ELŐTERJESZTÉS**

**Szombathely Megyei Jogú Város Közgyűlésének**

**2023. december 14 - i ülésére**

**Beszámoló az 1000 fa program kiterjesztésével kapcsolatos tapasztalatokról**

A Közgyűlés a 421/2022. (XII.8.) Kgy. számú határozatában úgy döntött, hogy az 1000 fa program kiterjesztésével 2023. évtől minden évben megvalósítja a szombathelyi lakosok számára is a faültetési programot. A határozat alapján 2023. tavaszán kiosztásra került 594 db fa, 2023. őszén 496 db fa (ebből 313 db gyümölcsfa). Az esemény második regisztrációs időszaka a Szombathelyi Faültetési Program online felületén 2023. szeptember 1-jén nyílt meg és a program sikerességének köszönhetően a rendelkezésre álló keret aznap este betelt, így a regisztráció lezárásra került. A legkedveltebb fák a kajszibarack (62 db), körte (49 db) és a szilva (44 db) voltak.

A növények beszerzése és kiosztása a versenyszabályzat alapján lebonyolított beszerzési eljárás nyertesével (PRENOR Kertészeti és Parképítő Kft.) kötött szerződés keretében történt. A regisztráltak négy megadott napon vehették át a fákat a Béke tér 1. szám alatt. A fákra 2023 őszén bruttó 2.560.384 Ft-ot költött az Önkormányzat, SZJA és SZOCHÓ nélkül.

A fák átadása rendben lezajlott, a többség az esős idő ellenére már az első hétvégén átvette az igényelt növényeket, három fő visszamondta a regisztrációt.

A program megvalósítása során a Hivatal az EU általános adatvédelmi rendeletében előírtak szerint járt el, ennek megfelelően a regisztrálók előzetes tájékoztatása megtörtént, az adatfeldolgozásra vonatkozó szabályok a PRENOR Kft.-vel kötött szerződésben rögzítésre kerültek, a megadott adatokat a faültetés megtörténtének szúrópróbaszerű ellenőrzése céljából - a résztvevő hozzájárulása visszavonásának hiányában - a regisztrációt követő 1 évig őrzi meg a Hivatal.

Összességében elmondható, hogy a program sikeresen lezajlott, komolyabb problémák sem a beszerzésnél, sem az átadásnál nem történtek, a fák állapotára és a PRENOR Kft. munkatársainak rugalmasságára pozitív visszajelzéseket kaptunk.

Tekintettel a program sikerességére - miszerint a két hónapra tervezett regisztrációs időszak első napján a rendelkezésre álló keret betelt - javaslom, hogy a januári közgyűlésre kerüljön kidolgozásra a program bővítésének lehetősége, egyrészt az igényelhető növények körének bővítésével, gondolva a lakótelepeken élőkre, másrészt a kiosztásra kerülő növények mennyiségére vonatkozóan.

A fentiek értelmében a következő regisztráció eljárásrendjében módosítandó a regisztráció kezdetének időpontja január 1-jéről február 1-re.

Kérem a Tisztelt Közgyűlést, hogy a beszámolót megtárgyalni, és a határozati javaslatot elfogadni szíveskedjen.

**Szombathely, 2023. december „ ”**

 **/: Dr. Nemény András :/**

**HATÁROZATI JAVASLAT**

**.…./2023. (XII.14.) Kgy. számú határozat**

* + - 1. Szombathely Megyei Jogú Város Közgyűlése a „Beszámoló az 1000 fa program kiterjesztésével kapcsolatos tapasztalatokról” című előterjesztést megtárgyalta, és elfogadja.
			2. A Közgyűlés felkéri a Polgármestert, hogy a 2024. januári Közgyűlésre dolgozza ki az „1000 fa program kiterjesztése” program bővítésének lehetőségét az előterjesztésben foglaltak szerint.
			3. Az „1000 fa program kiterjesztése” program eljárásrendje módosul abban a tekintetben, hogy a regisztráció kezdetének időpontja 2024. január 1. helyett 2024. február 1. lesz.

**Felelős:** Dr. Nemény András polgármester

Horváth Soma alpolgármester

 Dr. Károlyi Ákos jegyző

 /a végrehajtásért felelős: Kalmár Ervin, a Városüzemeltetési Osztály vezetője/

**Határidő:** azonnal /az 1. pont vonatkozásában/

2024. januári közgyűlés /a 2. pont vonatkozásában/

azonnal /az 3. pont vonatkozásában/